A Masterpiece Madonna amerikai énekesnő 2011-es filmjének, a "W.E."-nek az egyik betétdala. A szám később felkerült az énekesnő tizenkettedik stúdióalbumára, az "MDNA"-re is. Az Egyesült Királyságban hivatalosan 2012. április 2-án jelent meg. Madonna szerzőtársai voltak a dalban Julie Frost és Jimmy Harry, valamint a producerek között ott volt az a William Orbit is, akivel az énekesnő a nagy sikerű "Ray of Light" című albumán is együtt dolgozott. A "Masterpiece" lassú popballada, amely emlékeztet az énekesnő 1990-es években megjelent munkáira. A kritikusok pozitívnak értékelték mind a dalt, mind pedig Madonna vokális teljesítményét. A szám elnyerte a legjobb eredeti filmbetétdalnak járó Golden Globe-díjat a 69. Golden Globe-gálán. Az énekesnő The MDNA Tour (2012) névre hallgató turnéján a Kalakan nevű baszk trióbandával adta elő, nagy elismerést kapva így a kritikusoktól, akik a turné fénypontjának tartották a felcsendülő dalt.